I. UVOD

Ovom se Komunikacijom utvrđuje stajalište Komisije za potrebe članka 265. Ugovora o funkcioniranju Europske unije nakon Rezolucije Europskog parlamenta od 22. listopada 2020. o „obvezama Komisije u području viznog reciprociteta u skladu s člankom 7. Uredbe (EU) 2018/1806”. Izvješćuje se i o razvoju događaja u području viznog reciprociteta sa Sjedinjenim Američkim Državama od ožujka 2020., kada je donesena posljednja Komunikacija, naglašavajući stalna nastojanja i angažman Komisije da se riješi trenutačni problem nedostatka reciprociteta, bez obzira na pandemiju bolesti COVID-19.

Rezolucija koju je Europski parlament donio 22. listopada 2020. nastavlja se na usmeno pitanje o kojem se raspravljalo na plenarnoj sjednici Europskog parlamenta 19. listopada 2020. U svojem odgovoru na to pitanje Komisija je ponovila da predano radi na postizanju viznog reciprociteta za sve države članice, što smatra prioritetnim pitanjem. Komisija je objasnila i da je, kad je riječ o Sjedinjenim Američkim Državama, i dalje u potpunosti uključena u proces usmjeren na rezultate, u bliskoj suradnji s predmetnim državama članicama, te da postignuti rezultati pokazuju da se konkretan napredak prema potpunom reciprocitetu izuzeća od obveze posjedovanja vize može postići aktualnim načinom kontinuiranog angažmana i zajedničkih diplomatskih kontakata. U toj je rezoluciji Europski parlament izrazio mišljenje da je Komisija „pravno obvezna donijeti delegirani akt kojim se privremeno suspendira izuzeće od obveze posjedovanja vize za državljane trećih zemalja” koje nisu ukinule obvezu posjedovanja vize za građane određenih država članica do roka koji je istekao 12. travnja 2016. U praksi se to odnosi samo na Sjedinjene Američke Države jer državljani Bugarske, Cipra, Hrvatske i Rumunjske i dalje moraju imati vizu za putovanje u Sjedinjene Američke Države. Usto poziva Komisiju da na temelju članka 265. Ugovora o funkcioniranju Europske unije donese potrebni delegirani akt u roku od dva mjeseca od datuma donošenja te rezolucije.

II. KONTEKST

Komisija je 12. travnja 2016. predstavila Komunikaciju o trenutačnom stanju i mogućem načinu njegova poboljšanja u pogledu nedostatka reciprociteta s određenim trećim zemljama u području vizne politike . U toj je Komunikaciji istaknuto da je uz aktivnu potporu Komisije riješena velika većina slučajeva prijavljenog izostanka reciprociteta s trećim zemljama . Međutim, navedeno je i da bi, ne ukinu li preostale treće zemlje obvezu posjedovanja vize do 12. travnja 2016., Komisija imala obvezu donijeti delegirani akt o suspenziji izuzeća od obveze posjedovanja vize za njihove državljane na razdoblje od 12 mjeseci u skladu s Uredbom (EZ) br. 539/2001 od 15. ožujka 2001., kako je izmijenjena Uredbom (EU) br. 1289/2013 od 11. prosinca 2013. Tom se uredbom zahtijeva i da Komisija vodi računa o posljedicama suspenzije zahtjeva za vizu na vanjske odnose EU-a i država članica .

U Komunikaciji iz travnja 2016. ocjenjuju se posljedice i učinci suspenzije izuzeća od obveze posjedovanja vize za građane i poduzeća iz EU-a kao i za državljane dotičnih trećih zemalja te se poziva Europski parlament i Vijeće da rasprave o najprimjerenijim daljnjim koracima. Komisija je zatim predstavila šest daljnjih komunikacija: u srpnju i prosincu 2016., u svibnju i prosincu 2017. i u prosincu 2018. i ožujku 2020. U posljednjoj je Komisija predstavila trenutačno stanje i daljnje mjere u pogledu izostanka reciprociteta sa Sjedinjenim Američkim Državama, koji pogađa građane Bugarske, Hrvatske, Cipra i Rumunjske, tj. jedini preostali slučaj izostanka reciprociteta. Izvijestila je i o napretku koji je ostvarila Poljska, koja je pristupila američkom programu izuzeća od obveze posjedovanja vize u studenome 2019.

U Komunikaciji predstavljenoj u ožujku 2020. istaknuto je izvanredno stanje u pogledu provedbe viznih politika diljem svijeta s obzirom na sve veći broj mjera povezanih s vizama koje su mnoge zemlje poduzele za borbu protiv pandemije bolesti COVID-19. Sjedinjene Američke Države uvele su od 13. ožujka 2020. privremena ograničenja putovanja stranim državljanima koji su, bez obzira na svoje državljanstvo, bili fizički prisutni u schengenskom prostoru ili su ga posjetili 14 dana prije ulaska na državno područje Sjedinjenih Američkih Država . Ta su ograničenja 16. ožujka proširena na Irsku i Ujedinjenu Kraljevinu . Budući da se ta ograničenja ulaska temelje na fizičkoj prisutnosti na određenom području, a ne na državljanstvu, ne može se smatrati da su povezana s viznim reciprocitetom . Europska unija poduzela je slične mjere kako bi ograničila neobvezna putovanja u Uniju.

III. NAJNOVIJI DOGAĐAJI

1.Pregled kontakata između EU-a i SAD-a i razvoj situacije nakon njih

Iako nije bilo moguće organizirati fizičke sastanke nakon ožujka 2020., pitanje izostanka reciprociteta razmatrano je u okviru svih relevantnih videokonferencija između EU-a i Sjedinjenih Američkih Država. Bilo je istaknuto na dnevnom redu sastanka ministara pravosuđa i unutarnjih poslova EU-a i SAD-a održanog 28. svibnja 2020. O tome se detaljno raspravljalo i na sastanku visokih dužnosnika EU-a i SAD-a za pravosuđe i unutarnje poslove 15. rujna 2020. te na tripartitnim sastancima (održanima između Komisije, Sjedinjenih Američkih Država i predmetnih država članica) 18. i 19. lipnja 2020. i 10. i 11. prosinca 2020.

Sastanak ministara pravosuđa i unutarnjih poslova EU-a i SAD-a (svibanj 2020.)

Na sastanku ministara pravosuđa i unutarnjih poslova EU-a i SAD-a održanom 28. svibnja 2020. hrvatsko predsjedništvo Vijeća Europske unije i Komisija ponovno su istaknuli važnost proširenja američkog programa izuzeća od obveze posjedovanja vize na sve države članice EU-a. Podsjećajući na napredak postignut pristupanjem Poljske programu izuzeća od obveze posjedovanja vize, koji pokazuje da zajednički pragmatičan tehnički i diplomatski angažman donosi rezultate, naglašeno je da je ishođenje izuzeća za preostale četiri države članice i dalje prioritet. Dogovoreno je da bi radi daljnjeg napretka trebalo nastaviti s konstruktivnim angažmanom utemeljenim na prilagođenim planovima rada koje su izradile Sjedinjene Američke Države za svaku od četiri predmetne države članice, koje bi trebalo nastaviti voditi prema potpunoj usklađenosti sa sigurnosnim zahtjevima američkog programa izuzeća od obveze posjedovanja vize.

Trostrani sastanak u lipnju 2020.

Trostrani videokonferencijski sastanak posvećen pitanju viznog reciprociteta održan je 18. i 19. lipnja 2020. Okupili su se predstavnici Sjedinjenih Američkih Država, Komisije i dotičnih država članica, Bugarske, Hrvatske, Cipra i Rumunjske. Kontinuirani angažman, unatoč pandemiji i obustavljanju svih neobveznih putovanja između EU-a i SAD-a, pokazuje koliko je pitanje viznog reciprociteta bitno. Sudionici su razmotrili kako nastaviti zajednički rad u kontekstu bolesti COVID-19 i raspravili o napretku u pogledu neispunjenih sigurnosnih zahtjeva američkog programa izuzeća od obveze posjedovanja vize i stopa odbijanja zahtjeva za vizu.

Unatoč postojećim ograničenjima putovanja zbog bolesti COVID-19 i globalnoj obustavi većine američkih usluga izdavanja viza od ožujka, predstavnici Sjedinjenih Američkih Država nisu predviđali promjene u metodi izračuna stopa odbijanja zahtjeva za vizu za fiskalnu godinu 2020. Stopa odbijanja zahtjeva za vizu važan je pravni uvjet za svaku zemlju koja želi pristupiti programu izuzeća od obveze posjedovanja vize SAD-a .

Kad je riječ o preostalim sigurnosnim zahtjevima američkog programa izuzeća od obveze posjedovanja vize, održan je drugi krug razgovora o prilagođenim planovima rada koje su Sjedinjene Američke Države dostavile četirima dotičnim državama članicama 2019. Predmetne države članice smatrale su da je rasprava na temelju konkretnih planova rada po državama članicama poboljšanje u usporedbi s prethodnim pristupom koji se temeljio na općenitijim procjenama sigurnosnih zahtjeva. Budući da ti planovi rada sadržavaju smjernice specifične za svaku državu članicu, oni tim državama omogućuju da svoje mjere usmjere na ispunjavanje preostalih zahtjeva. Planovi sadržavaju prijedloge mjera koje te države članice trebaju poduzeti kako bi postigle usklađenost, kako je navedeno u Komunikaciji iz ožujka 2020. Planovi rada preispitani su i ocijenjena je njihova provedba, pri čemu je u sve četiri države članice zabilježen napredak u nizu područja rada. To uključuje provedbu sporazuma o razmjeni informacija (posebno Sporazuma o sprječavanju i borbi protiv teškog kriminala), upotrebu informacija koje su dostavile Sjedinjene Američke Države za pojačanu provjeru i mjere u borbi protiv terorizma, kao i povećanje nacionalnih kapaciteta za provjeru. Iako uvažavaju napredak, Sjedinjene Američke Države ponovile su da je njihova ocjena sveobuhvatna i nisu još smatrale da su svi potrebni sporazumi u potpunosti provedeni .

Kao ishod sastanka sve četiri države članice obvezale su se da će nastaviti raditi na različitim područjima rada iz svojih planova rada. Sjedinjene Američke Države obvezale su se da će nastaviti preispitivati odgovarajuće planove rada i neprekidno davati povratne informacije.

Trostrani sastanak u lipnju 2020.

Još jedan krug trostranog sastanka održan je 10. i 11. prosinca 2020. putem videokonferencije. Cilj je bio naglasiti angažman unatoč kontinuiranom kontekstu globalne pandemije. Stope odbijanja zahtjeva za vizu za fiskalnu godinu 2020. još nisu bile javno dostupne, ali su vlasti SAD-a istaknule da je pad u 2020. doveo i do naglog pada broja zahtjeva za vizu.